b'\n_START_ARTICLE_\nVachano koridorius\n_START_PARAGRAPH_\nVachano koridorius yra Afganistano teritorija, kuri sudaro sausumos keli\xc4\x85 tarp Afganistano ir Kinijos. Koridorius yra ilgas ir siauras, 220\xc2\xa0km ilgio, 16\xe2\x80\x9364\xc2\xa0km plo\xc4\x8dio. Jis priklauso Badach\xc5\xa1ano provincijai ir skiria Kaln\xc5\xb3 Badach\xc5\xa1an\xc4\x85 Tad\xc5\xbeikijoje nuo Chaiber Pachtunchvos ir Gilgito-Baltistano Pakistane._NEWLINE_Vachano koridorius yra \xe2\x80\x9eDid\xc5\xbeiojo \xc5\xbeaidimo\xe2\x80\x9c, Rusijos ir Did\xc5\xbeiosios Britanijos kovos d\xc4\x97l Vidurin\xc4\x97s Azijos, politinis palikimas. 1873\xc2\xa0m. susitarimu tarp Rusijos ir Did\xc5\xbeiosios Britanijos, 1893\xc2\xa0m. susitarimu tarp Afganistano ir Did\xc5\xbeiosios Britanijos Vachano teritorija buvo padalinta. Piand\xc5\xbeo ir Pamyro up\xc4\x97s tapo siena tarp Afganistano ir Rusijos imperijos \xc5\xa1iaur\xc4\x97je, o pietuose Durando linija skyr\xc4\x97 Afganistan\xc4\x85 nuo Brit\xc5\xb3 Indijos. Likusi siaura teritorija tarp imperij\xc5\xb3 buvo pavadinta Vachano koridoriumi XX a. Jame gyvena 12 t\xc5\xabkst. \xc5\xbemoni\xc5\xb3._NEWLINE_Siauresne prasme Vachano koridoriumi vadinamas kelias palei Piand\xc5\xbeo ir Vachano upes \xc4\xaf Kinij\xc4\x85. \xc5\xa0iaurin\xc4\x97 Vachano koridoriaus dalis vadinama Afgan\xc5\xb3 Pamyru.'